Video: T-hemp het ingeboude lugverkoelingstelselReon Pocket (Sony) ŉ Beginnersonderneming, ŉ filiaal van Sony, het ŉ toestel bekendgestel vir enigiemand wat nog altyd ŉ lugverkoelingstelsel op snikhete dae wou ronddra. Die Reon Pocket is ŉ Bluetooth-toestel, byna so groot soos ŉ klein beursie. Dit is só ontwerp dat jy dit met ŉ spesiale silikoonmateriaal hemp kan dra wat ŉ klein sakkie agterop die rug het, net onder jou nek. Jy beheer dan die Reon Pocket met ŉ app en na bewering kan dié toestel jou op warm dae tot 13°C koeler laat voel, en op koue dae kan jy 8°C warmer wees. Top Ten Reviews berig die toestel maak gebruik van die sogenaamde “Peltier”-effek, waar klein elektriese stroombane hitte kan absorbeer of vrystel. Volgens Big Think is die toestel gemik op persone wat koel (of warm) wil bly wanneer hulle werk toe pendel. Die batterylewe is na bewering 24 uur en dit duur ongeveer twee uur om die Reon Pocket te herlaai. Die Reon Pocket is ongelukkig in hierdie stadium nog net in Japan beskikbaar en sal na verwagting teen Maart 2020 aan voornemende kopers versprei word. Dit kos ¥12,760 (sowat R1 800). Sony het nog nie aangedui of die toestel ook in ander lande versprei sal word nie.